User:Recomrjpm/sandbox

மாமனிதர்

இராஜபாளையம் நகர் சரித்திரத்தில் மட்டுமல்ல, மக்களின் நெஞ்சங்களிலும் கூட நீங்கா இடம் பெற்றவர் நகரத்தந்தை A.A.சுப்பராஜா அவர்கள். இன்றும் ‘சேர்மன் ‘ என்றால் அவர் தான் நினைவுக்கு வரும் பெயர் பெற்றவர்,

AAS-ன் ஆரம்பகால வாழ்க்கை:

திரு.A.A.S இராஜுக்கள் சமூகத்தின் A.K.D.R என்ற பாரம்பரிய குடும்பத்தில் A.K.D.அழகராஜா அவர்களுக்கு மகனாக 19-09-1936 அன்று பிறந்தவர். இவருக்கு A.A.தர்மராஜா,A.A.ஜெனார்தனராஜா என இரு சகோதரர்கள் உண்டு. இவர் மேற்ப்படிப்புக்காக பாளையங்கோட்டையில் செயின்ட்.சேவியர் கல்லூரியில் பயின்றார். அப்போது கிருஸ்தவ பாதிரிமார்களின் சேவை இவரை மிகவும் கவர்ந்தது. பின் உயர்கல்வி கற்க சென்னை முதன்மை பிரெசிடென்சி கல்லூரியில் B.Sc(இயற்பியல்) பயின்றார். சென்னை மாநகர வாழ்க்கை மேலும் அவரை கவர்ந்தது. இங்குதான் AAS அவர்களின் அரசியல் வாழ்க்கையின் அடித்தளம் ஆரம்பித்தது. கல்லூரி விடுதிக்கான தலைமையை ஏற்று அங்கு நிகழ்சிகள் நடத்தும்போது திரு.T.P.மீனாட்சி சுந்தரம் என்ற தமிழ் அறிஞரால் அறியப்பட்டார். சென்னையில் இவருக்கு பிடித்த சொர்க்கம் எது எனக் கேட்டால் அது சென்னை கன்னிமாரா நூலகம் என்று கூறி வந்தார்.

அரசியலுக்கு அடி எடுத்தல்:

தேர்தல் என்னும் போட்டி இளம்வயதில், தான் படித்த கல்லூரி விடுதி செயலர் பதவியை பெற ஏற்பட்ட முன்னனுபவம், 1950-ல் இராஜபாளையம் இளைஞர் காங்கிரசில் வெற்றி பெற்று தலைமை தாங்கச் செய்தது. இந்நிலையில் இவரது 28-வது வயதில் தனது சித்தப்பா உயர்திரு A.K.D.ரெங்கசாமிராஜா அவர்களால் அரசியல் பிரவேசத்திற்கு ஆட்பட்டு அவரது துணையோடு பொதுமக்களின் பேராதரவோடு தன் அரசியல் பயணத்தை துவக்கினார். அந்த சமயத்தில்தான் அன்னாருக்கு 26-08-1964-ல் திருமணம் நடந்தது. இவர்களுக்கு வாரிசுகளாக A.A.S.ஷ்யாம்ராஜா என்ற மகனும், சுமதி,சுமித்ரா என்ற இரண்டு மகள்களும் உள்ளனர்.

முனிசிபல் சேர்மன் பதவி:

1964-ல்முனிசிபல் தேர்தலின் போது 29-வது வார்டில் நின்று முதன்முறையாக மொத்தமுள்ள 32 நகரமன்ற உறுப்பினர்களில், 17 நகரமன்ற உறுப்பினர்களின் ஆதரவுடன் வெற்றி பெற்று தனது 28 வயதில் நகரமன்ற தலைவராக அரியணை ஏறினார். பின்னர் 1968-ல் ‘நகர் நல முன்னணி’ என்ற அமைப்பை ஏற்படுத்தி நகர மக்களின் நன்மதிப்பை பெற்றார். அதற்கடுத்து வந்த தேர்தலில், காங்கிரஸ்-அ.தி.மு.க கூட்டணியில் நின்று 11500 வாக்குகள் வித்தியாசத்தில் வெற்றி பெற்று சேர்மனானது தமிழ்நாட்டையே இவரை திரும்பிப் பார்க்க வைத்தது. பின் 1996-ல் நடந்த தேர்தலில் த.மா.க சார்பில் போட்டியிட்டு சுமார் 30000 வாக்குகள் வித்தியாசத்தில் வென்று இராஜபாளையத்தில் தனக்கென ஒரு வரலாற்று முத்திரையை பதித்தார்.

குடிநீர் வறட்சி காலங்களில் அரும்பணி:

மக்கள் தொகைப் பெருக்கம், நகர் விரிவாக்கம் போன்றவற்றால் குடிநீர் பற்றாக்குறையை போக்க, அப்போது 43 கிணறுகளே உடைய நீர்வள ஆதாரம் பருவநிலை மாறுபாட்டால் வற்றத் தொடங்கியது. 1963-66 காலங்களில் AAS அவர்கள் நகராட்சியின் முயற்சியின் மூலம் அப்போதே 81 இலட்சத்தில் 260 ஏக்கர் பரப்பளவில் அய்யனார் கோவில் வனச் சாலையில் 6-வது மைலில் குடிநீர் தேக்கம் உருவானது. இதை மிகப் போற்றத்தக்க வகையில், அதாவது தமிழகத்தில் இரண்டாம் இடமாக மின் சக்தியை பயன்படுத்தாமலேயே புவியீர்ப்பு சக்தி மூலம் மலையிலிருந்து நீரை இந்த தேக்கத்திற்கு வரவைத்து, சுத்திகரித்து பின் அங்கிருந்து அதே முறையில் நகரின் உயர்நிலை தொட்டியில் தேக்கிவைத்து வீடுகளுக்கு விநியோகம் செய்தார். இன்றளவும் இந்த விஞ்ஞான முறையிலேயே குடிநீர் விநியோகம் நகரில் நடைபெற்று வருகிறது. இந்நீர்த்தேக்கத்தை மேலும் தரம் உயர்த்தும் திட்டமாக இரண்டாக விரிவாக்கினார்.

இராஜபாளையம் புதிய பேருந்து நிலையம்:

இந்நகர் மதுரை-கொல்லம் செல்லும் NH-208 என்ற தேசிய நெடுஞ்சாலையில் அமைந்துள்ளது. பழைய பேருந்து நிலையம் இந்த சாலையின் மேலே அமைந்துள்ளதாலும், பெருகி வரும் போக்குவரத்தை சமாளிக்கும் வகையிலும், புதிய பேருந்து நிலையம் அமைக்க இவர் முயன்று 1968-ல் அடிக்கல் நாட்டப்பட்டது. சில அரசியல் காரணங்களால் தாமதமாக AAS அவரது சொந்த முயற்சியால் TUFIDCO, TWAD என்ற நிதி அமைப்புகள் மற்றும் மத்திய அரசிடமும் அணுகி 2008-ம் ஆண்டு முன்னாள் முதல்வர் “பி.எஸ்.குமாரசாமிராஜா” பெயரில் நவீன முறையில் மிக அழகிய புதிய பேருந்து நிலையத்தை சங்கரன்கோவில் சாலையில் கட்டி மக்களின் பயன்பாட்டுக்கு அர்ப்பனித்தார்.

AAS-ன் வரி வசூல் முறை:

தனது நகர் மன்ற தலைவர் பதவிக் காலத்தில் ஏழை மக்களுக்கு உதவும் வகையில் குடிசை வீடுகளுக்கான வீட்டு வரிகளை தள்ளுபடி செய்தவர், 1968-ல் ரூ.1200க்கு குறைவாக வருவாய் உடையோருக்கு தொழில்வரியை ரத்து செய்தார். அதே நேரத்தில் நகராட்சி நிதி நிலைமை குறைவாகாத வகையில் சமயோசிதமான வகையில் செயல்பட்டு வளம் மிக்க தொழிற்ச்சாலைகளுக்கும், நிலக்கிழார்களுக்கும் வரிகளை ஏற்றி நகராட்சிக்கு அதிக வருமானம் கிடைக்க வழிவகை செய்தார். இதன் பின்விளைவாக AAS அவர்கள் நீதிமன்றங்களில் பல வழக்குகளை சந்திக்க நேர்ந்தது.

குடிநீர் வரி திரு.AAS பொறுப்பிலிருந்தவரை, நம் மாநிலத்திலேயே நம் நகரில்தான் பல மடங்கு குறைவு என்பது இவரின் நிர்வாகத் திறமைக்கு நகர் மக்களால் அளிக்கப்படும் சான்று.

பூபதி ராஜா கூட்டுறவு வங்கியில் AAS-ன் பங்கு:

மேலும் இவர் பூபதிராஜா கூட்டுறவு வங்கியின் தலைவராக 1996-ல் பொறுப்பேற்றவுடன் சிறு விவசாய கடன்களில் உள்ள குறைகளை அகற்றி, சில மாற்றங்களை செய்து விவசாயிகளும், வர்த்தகர்களும் பயன் பெரும் வகையில் பல நல்ல திட்டங்களை செயல்படுத்தினார்.

கல்வித்துறையில் AAS அவர்களது பங்கு:

“கல்வி என்பது மனிதவள மேம்பாட்டிற்கு அடித்தளம்” என்பதை தனது பேச்சுக்களில் அடிக்கடி கூறுவார். காலமுறைச் சுழற்சியில் AKD கல்வி நிறுவனங்களின் தலைவராக வரும்போதெல்லாம் கல்வி வளர்ச்சிக்கு அரிய திட்டங்களை செயல்படுத்தினார். 14.09.1990-ல் நகரின் பெண்களுக்காகவே ஒரு தனிக்கல்லூரியை ஏற்படுத்தி அதில் கல்வியியல்(B.Ed) கல்லூரியை நிறுவிய பெருமை இவரையே சேரும். நகரின் முதல் பெண்கள் கலைக் கல்லூரியான A.K.D.தர்மராஜா பெண்கள் கல்லூரி இவரால் தொடங்கப்பட்டதாகும். தற்போதைய இராஜுக்கள் கல்லூரியின் செயலராக 2011-ல் பொறுப்பேற்றபோது கல்லூரிகளின் தர நிர்ணைய குழுவான NAAC மூலம் B+ Grade தரச்சான்று பெற்றுத் தரம் உயர்த்தி, அக்கல்லூரியை இருபாலர் பயிலும் கல்லூரியாக மாற்றம் செய்து வெற்றி கண்டார். தன் நிர்வாகத்தின் கீழ் வரும் அனைத்துப் பள்ளி, கல்லூரிகளிலும் ஏழை மக்களின் கஷ்டங்களை நினைவில் கொண்டு எந்த விதமான நன்கொடைகள் வாங்கக்கூடாது என்பதில் மிகவும் கண்டிப்புடன் செயல்பட்டு வந்தார். இராஜபாளையம் நகரை சுற்றியுள்ள எழை,எளிய, தாழ்த்தப்பட்ட மக்களின் கல்விக் கனவினை நனவாக்கும் வகையில் அவர்கள் கல்லூரியில் சேர முன்னுரிமை அளித்து, நாடாளுமன்ற உறுப்பினர் நிதி மற்றும் பல்கலைகழக மானிய நிதி முதலிய நிதிகளை தனது செல்வாக்கினால் பெற்றுத்தந்து அக்கல்லூரியின் வளர்ச்சிக்கும், சமுதாய வளர்ச்சிக்கும் தன்னலம் கருதாது தனது இறுதி மூச்சு வரை பாடுபட்டவர். அதேபோல் ஆசிரியர் பணி நியமனத்திலும் அதே நடைமுறையையே பின்பற்றினார்..

அரசியல் அனுபவம்:

1964முதல்1976வரை, 1986 முதல்1991வரை, 1996 முதல்2006 வரை இராஜபாளையம் நகராட்சித் தலைவராகவும், 2006 முதல் 2011வரை துணை நகர் மன்றத் தலைவராகவும் பொறுப்பு வகித்த காலத்தில் இலஞ்ச, ஊழலுக்கு இடமில்லாத தூய்மையான கட்டுபாடான நிர்வாகத்தை வழங்கியவர்,

மத்திய,மாநில அரசுகளின் மானியத்தோடு வரும் வளர்ச்சித் திட்டங்களை அதிக அளவில் இராஜபாளையம் நகராட்சிக்கு கொண்டு வந்த பெருமைக்குரியவர். மறைந்த மத்திய அமைச்சர் திரு.மோகன் குமாரமங்கலம் அவர்களின் அன்பிற்குரியவர், இந்திராகாந்தி, ராஜீவ்காந்தி மற்றும் காங்கிரஸ் தலைவர்களின் அன்பைப்பெற்ற அவர், நினைத்திருந்தால் அன்று மத்திய அரசியலில் தனக்கென பிரத்யோகமான இடத்தினைப் பிடித்திருக்கலாம். ஆனால் இராஜபாளையம் நகரத்தின் வளர்ச்சிக்கு மட்டுமே தன்னை ஆட்படுத்திக்கொண்டவர்,

பொறுப்புகள்:

1967 முதல் 1971 அறிஞர் அண்ணா மற்றும் கலைஞர் கருணாநிதி முதல்வராக இருந்த சமயத்தில் சுயேட்சை சட்டமன்ற உறுப்பினராக மக்கள் பணியாற்றியவர், 1972ல் தமிழ் நாடு காங்கிரஸ் கட்சியின் பொதுச்செயலாளராகவும்,1996 முதல் 2001 வரை தமிழ்நாடு நகராட்சி தலைவர்கள் சங்கத்தின் பொதுச்செயலாளராகவும் பதவி வகித்தவர்,1961 முதல் 1973 வரை இராஜபாளையம் நுகர்வோர் கூட்டுறவு மொத்த விற்பனைப் பண்டகசாலை,1963 முதல்1989,1990முதல்1991மற்றும் 1996 முதல்2001 வரை இராஜபாளையம் நகர கூட்டுறவு வீட்டு அடமான சங்கம்,1964 முதல் 1971 வரை இராஜபாளையம் வேளான் விளைபொருள் விற்பனைச் சங்கம், 1988முதல்1989வரை,1997 முதல்2001 வரை இராஜபாளையம் நகர கூட்டுறவு பால் சொசைட்டி நிறுவனம் மற்றும் 1996 முதல்2007 வரை பூபதிராஜா கூட்டுறவு கடன் வங்கி ஆகிய கூட்டுறவு நிறுவங்களின் தலைவராக ஏழை,எளிய மக்களின் பாதுகாவலாராகவும் பணியாற்றியவர்,

இவர் சேர்மனாக இருந்த போதுதான் வேலை பார்க்கும் பெண்கள் வசதிக்காக விடுதிகள், ஏழு மேல்நிலைக் குடிநீர் தேக்கத் தொட்டிகள், நகரின் அனைத்து வீடுகளுக்கும் நேரடி குடிநீர் இணைப்பு,சாலை வாறுகால் வசதிகள் அமைத்திட எனப் பல திட்டங்களை கொண்டு வந்து வெற்றிகரமாக செய்து முடித்தார்..

தனது பதவிக் காலங்களில் அனைத்து சமுதாய மக்களையும் அனைத்து கட்சியினரையும் அரவனைத்துச் சென்றது அவரின் அரசியல் சாதூர்யத்திற்கு ஓர் உதாரணம் ஆகும்.

நகராட்சி சட்ட திட்டங்களை விரல் நுனியில் வைத்திருப்பது அவரின் தனிச்சிறப்பு, பல்வேறு நகராட்சி தலைவர்களும், அதிகாரிகளும் நகராட்சி அலுவல் சம்பந்தமான சந்தேகங்களுக்கு அவரை அணுகி வந்ததை மக்கள் கண்கூடாக பார்த்து வந்தனர். இதன் காரணமாகவே இவர் அரசு அதிகாரிகளால் “G.O.ராஜா” என மதிக்கப்பட்டார். .

மிக முக்கிய அம்சமாக எத்தரப்பினராலும் மிக எளிதாக அணுக முடிந்த இவரது எளிமையும், இவரது இனிமையான பேச்சும் மக்களை மிக அதிமாக ஈர்த்தது. “சேர்மன்” என்ற பதவியின் பெயரை பிற நகராட்சி மக்கள் பதவியாக பாவித்தபோது, நம் நகர் மக்கள் இவருக்கு “சேர்மன்” என்ற அடைமொழியாக சூட்டினர்.

நகரின் வளர்ச்சிக்கு மிக நீண்ட காலம் இடையறாது உழைத்ததால் மக்கள் “நகரத்தந்தை” என்ற பட்டம் சூட்டி கவுரவித்துள்ளனர்.

அன்னாரின் கடைசி காலங்களில், மிகத் தீவிரமாக நோய்வாய்ப்பட்டிருந்த நிலையில், இயற்கை எய்துவதற்கு சில மணி நேரங்கள் முன்பு தனக்கு நெருங்கியவர்களின் பலத்த எதிர்ப்பையும் மீறி, நகர் மற்றும் நகர மக்களின் மீதான அளவற்ற பற்றின் காரணமாக இராஜபாளையம் நகரை பல முறை இரவின் சில மணி நேரங்களில் சுற்றி வலம் வந்தார் என்ற செய்தி அனைவரையும் நெகிழவும்,கலங்கவும் செய்தது.

தற்பொழுது நாம் மறந்த மாமனிதர்.